Перад гэтымі абразамі ваеннапалонныя маліліся і ахоўвалі так, што лагерная ахова ня здолела іх знайсьці і адабраць. Калі пачалася фармаваньне арміі Андэрса вязьні схавалі гэтыя два абразы ад лагернай аховы і потым яны прайшлі з 2-м польскім корпусам па ўсіх дарогах вайны. Уласна перад абразом Маці Божай Казельскай (Пераможнай) была адслужана ўрачыстая імша перад бітвай пад Монтэ Касіна. Сёньня абраз з паліхромнай разьбой захоўваецца ў польскім касьцёле сьв. Андрэя Баболі ў Лондане (папа Ян Павел II урачыста каранаваў гэты абраз 8 чэрвеня 1997 году ў Кракаве ў прысутнасьці мільёна вернікаў), а алейны абраз Маці Божай Казельскай (Пераможнай) у 2002 годзе трапіў урэшце ў санктуарыюм сьв. Андрэя Баболі ў Варшаве.